CELEX: 32019R0830
Language: da
Date: 2019-05-15 00:00:00
Title: Kommissionens gennemførelsesforordning (EU) 2019/830 af 15. maj 2019 om tarifering af visse varer i den kombinerede nomenklatur

23.5.2019   
               
               
                  DA
               
               
                  Den Europæiske Unions Tidende
               
               
                  L 137/26
               
            
         KOMMISSIONENS GENNEMFØRELSESFORORDNING (EU) 2019/830
         af 15. maj 2019
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:
         
                     (1)
                  
                  
                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.
                  
               
                     (2)
                  
                  
                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
                  
               
                     (3)
                  
                  
                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
                  
               
                     (4)
                  
                  
                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.
                  
               
                     (5)
                  
                  
                     Toldkodeksudvalget har ikke afgivet udtalelse inden for den af formanden fastsatte frist —
                  
               VEDTAGET DENNE FORORDNING:
         
            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
         
         
            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. maj 2019.
            
               
                  På Kommissionens vegne
               
               
                  For formanden
               
               Stephen QUEST
               
                  Generaldirektør
               
               
                  Generaldirektoratet for Beskatning og Toldunion
               
            
         
         
            (1)  EUT L 269 af 10.10.2013, s. 1.
         
            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).
      
      
         
            BILAG
            
                        Varebeskrivelse
                     
                     
                        Tarifering
                        (KN-kode)
                     
                     
                        Begrundelse
                     
                  
                        (1)
                     
                     
                        (2)
                     
                     
                        (3)
                     
                  
                        En rektangulær vare med afrundede hjørner, fremstillet af støbt plast (polycarbonat), i form af en skal, som dækker bagsiden og siderne på en mobiltelefon og måler ca. 7 × 14 × 0,8 cm.
                        Bagsiden er yderst beklædt med et lag af læder, og indersiden, som kommer i kontakt med bagsiden af mobiltelefonen, er foret med kemofibre (mikrofibre).
                        Den er udformet til at omslutte og beskytte bagsiden og siderne på en mobiltelefon. Mobiltelefonens front skal ikke tildækkes.
                        Se billedet (*1).
                     
                     
                        3926 90 97 
                     
                     
                        Tarifering i henhold til almindelig tariferingsbestemmelse 1, 3 b) og 6 vedrørende den kombinerede nomenklatur og teksten til KN-kode 3926 , 3926 90  og 3926 90 97 .
                        Ifølge varens objektive karakteristika er den udformet med det formål at omslutte og beskytte bagsiden og siderne på en mobiltelefon. Denne beskyttelse ydes af det materiale, som skallen er lavet af (polycarbonat).
                        Læderlaget på overfladen af varens bagside forbedrer dens udseende og føjer kun yderligere virkning til det primære beskyttelsesformål. Som følge heraf er det polycarbonat, som den beskyttende skal består af, karaktergivende for varen, jf. almindelig tariferingsbestemmelse 3 b).
                        Tarifering af varen under pos. 4205  som andre varer af læder eller kunstlæder er derfor udelukket.
                        Tarifering af varen under pos. 6307  som andre konfektionerede varer er også udelukket, fordi kemofibrene kun udgør foret.
                        Varen skal derfor tariferes under KN-kode 3926 90 97  som andre varer af plast.
                     
                  
               
            
               (*1)  Billedet er kun vejledende.